କ୍ଲାରିଥ୍ରୋମାଇସିନ, ବିକ୍ରୟ ନାମ ବାଇଆକ୍‌ସିନ ଏକ ପ୍ରକାର ଆଣ୍ଟିବାୟୋଟିକ ଯାହା ବିଭିନ୍ନ ପ୍ରକାର ଜୀବାଣୁ ସଂକ୍ରମଣ ଚିକିତ୍ସା ନିମନ୍ତେ ଦିଆଯାଏ । ସ୍ଟ୍ରେପ୍ଟୋକୋକାଲ ଫାରିଞ୍ଜାଇଟିସ, ନିମୋନିଆ, ଚର୍ମ ସଂକ୍ରମଣ, ଏଚ ପାଇଲୋରି ସଂକ୍ରମଣ ଓ ଲାଇମ ଇତ୍ୟାଦି ରୋଗରେ ଏହା ଦିଆଯାଏ । ବଟିକା ବା ତରଳ ପଦାର୍ଥ ଆକାରରେ ଏହା ପାଟିରେ ଦିଆଯାଏ । ଅଇ, ବାନ୍ତି, ମୁଣ୍ଡବଥା ଓ ତରଳ ଝାଡ଼ା ଇତ୍ୟାଦି ଏହି ଔଷଧର ପ୍ରତିକ୍ରିୟା ହେବାର ସମ୍ଭାବନା ଥାଏ । ସାଙ୍ଘାତିକ ଆଲର୍ଜି ପ୍ରତିକ୍ରିୟା କ୍ୱଚିତ ଦେଖାଯାଏ । ଯକୃତ ସମସ୍ୟା ଦେଖାଯାଇପାରେ । ଗର୍ଭାବସ୍ଥାରେ ଏହା ଗ୍ରହଣ କଲେ କ୍ଷତି ହୋଇପାରେ । ଏହା ମାକ୍ରୋଲାଇଡ ଶ୍ରେଣୀର ଔଷଧ ଓ ଜୀବାଣୁର ପ୍ରୋଟିନ ତିଆରି ପଦ୍ଧତିକୁ ବନ୍ଦ କରି ଜୀବାଣୁ ବୃଦ୍ଧି ବନ୍ଦ କରେ । କ୍ଲାରିଥ୍ରୋମାଇସିନ ସନ ୧୯୮୦ରେ ପ୍ରଥମେ ପ୍ରସ୍ତୁତ କରାଯାଇଥିଲା । ଏହାର ନାମ ବିଶ୍ୱ ସ୍ୱାସ୍ଥ୍ୟ ସଂଗଠନର ଅତ୍ୟାବଶ୍ୟକୀୟ ଔଷଧ ଚିଠାରେ ଅଛି ଯାହା ମୌଳିକ ସ୍ୱାସ୍ଥ୍ୟ ସିସ୍ଟମ ନିମନ୍ତେ ଅତି ମହତ୍ତ୍ୱପୂର୍ଣ୍ଣ । ଏହା ଜେନେରିକ ଔଷଧ ନାମରେ ଉପଲବ୍‌ଧ ହୁଏ ।ଏହାର ପ୍ରତି ଡୋଜ ପିଛା ହୋଲସେଲ ମୂଲ୍ୟ ୦.୧୩ରୁ ୦.୭୯ ଆମେରିକୀୟ ଡଲାର । ଯୁକ୍ତରାଷ୍ଟ୍ର ଆମେରିକାରେ ଏହା ମଧ୍ୟମ ଧରଣର ଦାମିକା, ଚିକିତ୍ସା ନିମନ୍ତେ ଗୋଟିଏ କୋର୍ସ ନିମନ୍ତେ ୫୦ରୁ ୧୦୦ ଡଲାର ଦେବାକୁ ପଡ଼େ । ଏହା ଏରିଥ୍ରୋମାଇସିନରୁ ପ୍ରସ୍ତୁତ କରାଯାଏ ଓ ଏହାର ରାସାୟନିକ ନାମ ୬-୦-ମିଥାଇଲଏରିଥ୍ରୋମାଇସିନ ।